## Metrovalencia oferix servicis especials per les ‘mascletaes’ del cap de setmana i la Cavalcada del Ninot

*** El reforç en les línies de metro els dies 2 i 3 per a l’espectacle pirotècnic a la plaça de l’Ajuntament serà de 12.00 a 15.30 hores
* El servici nocturn del dissabte 2 facilitarà la tornada de la tradicional desfilada de carrosses i disfresses
* La celebració ajornada de la Crida a este diumenge comptarà amb tramvies a doble composició i un servici addicional en acabar l’acte**

Metrovalencia oferix els dies 2 i 3 de març reforços de les línies de metro per a les *mascletaes* del cap de setmana de les Falles 2024. Per la seua banda, els tramvies aniran a doble composició per a duplicar el seu nombre de places i facilitar la comoditat dels usuaris.

D’esta manera, durant este cap de setmana, i a fi de facilitar el desplaçament als milers de persones que acudiran a la plaça de l’Ajuntament per a gaudir de les *mascletaes*, es reforçarà el servici de 12.00 a 15.30 hores cap a les estacions més cèntriques de la xarxa.

A més, les línies 1 (Bétera/Castelló), 2 (Llíria / Torrent Avinguda) i 9 (Alboraia Peris Aragó / Riba-roja de Túria) tindran reforç d’unitats entre les 10.30 hores i 21.00 hores. Al seu torn, la línia 1 ampliarà el recorregut en diverses circulacions fins a Picassent.

D’altra banda, gràcies al servici nocturn dels caps de setmana, la nit del dissabte 2 els passatgers podran tornar als seus domicilis una vegada conclosa la Cavalcada del Ninot i desplaçar-se fins als distints punts de la ciutat on es dispararan diverses *mascletaes*.

**La Crida, el diumenge**

La suspensió diumenge passat, 25 de febrer, de la Crida per la tragèdia dels habitatges incendiats a Campanar ha provocat que el tradicional inici de les festes se celebre este diumenge 3 de març.

Metrovalencia ha establit que totes les unitats de tramvia de la línia 4 circulen eixa vesprada en composicions dobles per a oferir un nombre més gran de places. A més, en acabar l’acte, s’incorporarà un tramvia a la circulació entre Pont de Fusta i Vicent Andrés Estellés per a la tornada dels assistents a este acte.

Per a qualsevol consulta, els clients i clientes poden telefonar al telèfon 900 46 10 46 o consultar la informació en la pàgina web de [Metrovalencia](https://www.metrovalencia.es/). A més, la comunicació es pot establir a través de les xarxes socials de [Facebook](https://www.facebook.com/metrovalencia.fgv), [Twitter](https://twitter.com/metrovalencia) ​​​​​​​ i l’app oficial de Metrovalencia.

Fecha: 01/03/2024